Na podlagi določil 28. in 71. člena Statuta Zavoda za zdravstveno zavarovanje Slovenije (Uradni list RS, št. 87/01 in 1/02 – popr.) izdaja generalni direktor Zavoda za zdravstveno zavarovanje Slovenije

**NAVODILO O SPREMEMBAH IN DOPOLNITVAH**

**NAVODILA ZA UVELJAVLJANJE PRAVICE ZAVAROVANIH OSEB DO**

**POTNIH STROŠKOV IN SPREMSTVA**

**1. člen**

V Navodilu za uveljavljanje pravice zavarovanih oseb do potnih stroškov in spremstva (številka 0072-27/2018-DI/1, z dne 17.10.2018), se v prvem odstavku 23. člena, za prvim stavkom pika nadomesti z vejico in doda besedilo ˝če je z njim seznanjen. Če izdajatelj Potrdila ne ve, v katerem kraju, ki je najbližji kraju prebivališča zavarovane osebe v Republiki Sloveniji, bi le-ta lahko opravila zdravstvene storitve, namesto kraja izvajalca napiše, na katero zdravstveno storitev pri napotnem zdravniku določene vrste specialnosti je zavarovana oseba napotena. V primeru odobrenega zdraviliškega zdravljenja se navede kraj zdravilišča, ki je določen v odločbi Zavoda.˝.

**2. člen**

To navodilo začne veljati osmi dan po objavi na spletni strani Zavoda.

Številka: 0072-27/2018-DI/2

Datum: 26. marec 2019

Marjan Sušelj

generalni direktor

Obrazložitev:

Različne skupine, v katere so organizirani splošni izbrani osebni zdravniki, in tudi posamezni izvajalci zdravstvenih storitev so predlagali Zavodu spremembo v izpolnjevanju podatka, ki se nanaša na kraj izvajalca, ki je najbližji kraju prebivališča zavarovane osebe, saj pogosto niso seznanjeni, kateri izvajalec je to. V zadnjih letih se je namreč povečalo število izvajalcev, ki opravljajo storitve na posameznih področjih (npr. storitve, ki jih je prej opravljala le ena bolnišnica, sedaj opravljajo tudi druge bolnišnice, novi koncesionarji, spremenjen je koncept zdravljenja posameznih bolezni, ipd.). Prav tako izdajatelj Potrdila v vseh primerih ne ve, ali ima določen izvajalec z Zavodom sklenjeno pogodbo za opravljanje zdravstvene storitve, ki jo zavarovana oseba potrebuje oziroma na katero je napotena. Da pa bi Zavod zavarovani osebi lahko povrnil potne stroške v skladu z veljavno zakonodajo (torej do najbližjega izvajalca, ki opravlja storitve, na katere je zavarovana oseba napotena), mora izdajatelj Potrdila v primerih, ko mu ni znan najbližji ustrezni izvajalec, namesto le-tega navesti na katero zdravstveno storitev je zavarovana oseba napotena in tudi navesti vrsto specialnosti napotnega zdravnika, ki naj izvede storitve za napoteno zavarovano osebo, če ta ni razvidna že iz naziva same zdravstvene storitve.

Če pa je izdajatelju Potrdila znano, kateri izvajalec je v konkretnem primeru najbližji, bo kraj oziroma naziv izvajalca navedel na listini.